钦定古今图书集成/明伦汇编/官常典/第161卷 > 莒
## 钦定古今图书集成/明伦汇编/官常典/第161卷 > 莒

周灭曹姓之莒，而封少昊之后兹《舆期》于莒。

按《路史》：“小昊青阳氏，纪姓。周兴，封帝之后于祁，而置
莒。后舆期于莒，始都。计二世，兹丕归莒，至纪公，复纪
姓。　帝颛顼高阳氏，姬姓，取胜奔氏曰娽。生伯称、卷
章、季禺三人。”卷章取。水氏曰娇，生犁及回，回食于吴，是曰“吴回生。”陆终取。《鬼方》氏曰嬇𣎜，三年生子六
人：曰樊，曰惠连，曰篯，曰求言，曰晏安，曰季连，晏安封。
为。姓：朱、娄、驺、绎、倪、莒、小朱、根、牟，皆“分也”，《莒》则
周灭之。

〈注〉非纪姓之莒，“周灭以封”兹《舆期》。

平王五十年“夏五月，莒人入向。冬，纪子帛、莒子盟于
密。”

按《春秋》隐公二年。按《左传》，“二年春，莒子娶于向，向
姜不安莒而归。夏，莒人入向，以姜氏还。冬，纪子帛、莒
子盟于密，鲁故也。”

〈疏〉《世本》：莒，《纪姓谱》云：“蠃姓，少昊之后。周武王封兹舆于莒，初都计，后徙莒，今城阳莒县是也。”《世本》：“自纪公以下为已姓，不知谁赐之姓者。十一世兹丕公，方见《春秋》。”〈按路史兹与作与期至兹丕仅二世疑误〉

桓王元年春二月，莒人伐杞，取牟娄。

按：《春秋》隐公四年。

桓王五年“秋九月辛卯鲁侯及莒人盟于浮来”
按《春秋》隐公八年按《左传》八年“秋公及莒人盟于
浮来以成纪好也。”

桓王二十年夏六月壬寅，鲁侯、杞侯、莒子盟于曲池
按《春秋》桓公十二年。按《左传》十二年夏盟于曲池，
平杞、莒也。

庄王十二年，齐公子小白出奔莒。

按《春秋》不书。按《左传》：初，襄公立无常，鲍叔牙曰：“君
使民慢，乱将作矣。”奉公子小白出奔莒。庄公九年春，
齐雍廪杀无知，桓公自莒入。

惠王二年“秋鲁夫人姜氏如莒。”

按：《春秋》庄公十九年。

惠王三年春二月，鲁夫人姜氏如莒。

按：《春秋》庄公二十年。

惠王十年“冬莒庆逆叔姬于鲁。”

按：《春秋》庄公二十七年。

惠王十七年秋九月，鲁公子庆父出奔莒。

按《春秋》闵公二年。按《左传》，二年，“秋八月辛丑，共仲
使卜𬺈贼公于武闱。成季以僖公适邾，共仲奔莒，乃
入立之，以赂求共仲于莒，莒人归之，及密，使公子鱼
请，不许，哭而往。共仲曰：‘奚斯之声也’？乃缢。”

惠王十八年“冬十月壬午，鲁公子友帅师败莒师于
郦，获莒拏。”

按《春秋》僖公元年。按《左传》，元年冬，“莒人来求赂。公
子友败诸郦，获莒子之弟拏。非卿也，嘉获之也。公赐
季友汶阳之田及费。”

襄王十七年“冬十二月癸亥，鲁侯会卫子、莒庆盟于
洮。”

按《春秋》僖公二十五年。按《左传》二十五年“冬，卫人
平莒于我。十二月，盟于洮，修卫文公之好，且及莒平
也。”

襄王十八年春正月，鲁侯会莒子、卫甯速盟于向。
按《春秋》僖公二十六年。按《左传》，二十六年“春王正
月，公会莒兹丕公、甯庄子盟于向”，寻洮之盟也。
襄王二十年夏五月，晋侯、齐侯、宋公、鲁侯、蔡侯、郑伯、
卫子、莒子盟于践土。陈侯如会。六月，陈侯款薨，子朔
立。冬，晋侯、齐侯、宋公、鲁侯、蔡侯、郑伯、陈子、莒子、邾人、
秦人会于温，诸侯遂围许。

按《春秋》僖公二十八年。按《左传》二十八年：夏四月
戊辰，晋侯、宋公、齐国归父、崔夭、秦小子慭次于城濮，
楚师背酅而舍，子玉使斗勃请战。己巳，晋师陈于莘
北，楚师败绩。晋师三日馆糓及，癸酉而还。甲午至于
衡雍，作王宫于践土。五月丁未，献楚俘于王。癸亥，王
子虎盟诸侯于王庭。《要言》曰：“皆奖王室，无相害也。”有
渝“此盟，明神殛之，俾队其师，无克祚国，及其元孙，无
有老幼。冬，会于温，讨不服也。”丁丑，诸侯围许。

襄王三十二年冬，徐伐莒，鲁公孙敖如莒莅盟。
按《春秋》文公七年，按《左传》，穆伯娶于莒，曰戴己，生
文伯。其娣声己，生惠叔。戴己卒，又聘于莒。莒人以声
己辞，则为襄仲聘焉。七年冬，徐伐莒，莒人来请盟。穆
伯如莒莅盟，且为仲逆。及鄢陵，登城见之美，自为娶
之。仲请攻之，公将许之。叔仲惠伯谏曰：“臣闻之，兵作
于内为乱，于外为寇。寇犹及人，乱自及也。今臣作乱，
而君不禁，以启寇仇，若之何？”公止之。惠伯成之，使仲
舍之、公孙敖反之，复为兄弟，如初。从之。

襄王三十三年“冬十月鲁公孙敖如京师不至而复
丙戌奔莒。”

按《春秋》文公八年。按《左传》，八年冬，“穆伯如周吊丧，
不至，以币奔莒，从己氏焉。”

《匡王》四年冬十月，莒弑其君庶其。

按《春秋》文公十八年。按《左传》，莒纪公生太子仆，又
生季佗。爱季佗而黜仆，且多行无礼于国。十八年冬
十月，仆因国人以弑纪公，以其宝玉来奔，纳诸宣公。
公命与之邑，曰：“今日必授。”季文子使司寇出诸竟，曰：

曰：‘见有礼于其君者，事之如孝子之养父母也；见无
礼于其君者，诛之如鹰鹯之逐鸟雀也’。”先君周公制
《周礼》曰：“则以观德，德以处事，事以度功，功以食民。”作
誓命曰：“毁则为贼，掩贼为藏，窃贿为盗，盗器为奸。主
藏之名，赖奸之用，为大凶。”德有常无赦，在九刑不忘
行父，还观莒仆，莫可则也。孝敬忠信为吉德，盗贼藏
奸为凶德。夫莒仆则其孝敬则弑君父矣，则其忠信，
则窃宝玉矣；其人则盗贼也，其器则奸兆也。保而利
之则主藏也。以训则昏，民无则焉，不度于善而皆在
于凶德，是以去之。昔高阳氏有才子八人：苍舒、𬯎敳、
梼戭、大临、尨降、庭坚、仲容、叔达、齐圣、广渊、明允、笃诚，
天下之民谓之“八恺。”高辛氏有才子八人，伯奋、仲堪、
叔献、季仲、伯虎、仲熊、叔豹、季狸，忠肃、共、懿、宣、慈、惠、和，
天下之民，谓之“八元。”此十六族也，世济其美，不陨其
名，以至于尧。尧不能举，舜臣尧。举《八恺》，使主后土，以
揆百事，莫不时序，地平天成。举《八元》，使布五教于四
方，父义，母慈，兄友，弟共，子孝，内平外成。昔帝鸿氏有
不才子，掩义隐贼，好行凶德，丑类恶物，顽嚚不友，是
与比周，天下之民谓之“浑敦。”少皞氏有不才子，毁信
废忠，崇饰恶言，靖谮庸回，服谗蒐慝，以诬盛德，天下
之民谓之“穷奇。”颛顼有不才子，不可教训，不知话言，
告之则顽，舍之则嚚，傲狠明德，以乱天常，天下之民
谓之“梼杌。”此三族也，世济其凶，增其恶名，以“至于尧，
尧不能去。缙云氏有不才子，贪于饮食，冒于货贿，侵
欲崇侈，不可盈厌；聚敛积实，不知纪极，不分孤寡，不
恤穷匮。天下之民以比三凶，谓之饕餮。舜臣尧，宾于
四门，流四凶族，浑敦、穷奇、梼杌、饕餮，投诸四裔，以御
魑魅。”是以尧崩而天下如一，同心戴舜，以为天子。以
其举十六相去四凶也。故《虞书》数舜之功曰：“慎徽五
典，五典克从，无违教也。”曰：“纳于百揆，百揆时序，无废
事也。”曰：“宾于四门，四门穆穆，无凶人也。”舜有大功，二
十而为天子，今行父虽未获一吉人，去一凶矣。于舜
之功，二十之一也。庶几免于戾乎？

定王二年春正月，齐侯、鲁侯平莒及郯，莒人不肯。鲁
伐莒，取向。秋，鲁侯如齐。

按《春秋》宣公四年。按《左传》，“四年春，公及齐侯平莒
及郯，莒人不肯，公伐莒，取向。”

定王九年“夏鲁公孙归父会齐人伐莒。”

按：《春秋》宣公十一年。

定王十一年春，齐师伐莒。

按《春秋》宣公十三年。按《左传》，十三年春，齐师伐莒，
莒恃晋而不事齐故也。

简王二年“秋楚伐郑。晋侯、齐侯、宋公、鲁侯、卫侯、曹伯、
莒子、邾子、杞伯救郑。八月戊辰同盟于马陵。”

按《春秋》成公七年。按《左传》，七年秋，“楚子重伐郑，师
于氾。诸侯救郑。郑共仲、侯羽军楚师，囚郧公锺仪，献
诸晋。八月，同盟于马陵，寻虫牢之盟，且莒服故也。”
简王三年春，鲁公孙婴齐如莒。

按《春秋》成公八年。按《左传》，八年：春，声伯如莒，逆也。
夏，晋侯使申公巫臣如吴，假道于莒。与渠丘公立于
池上，曰：“‘城已恶’。莒子曰：‘辟陋在夷，其孰以我为虞’？对
曰：‘夫狡焉思启封疆以利社稷者，何国蔑有？唯然，故
多大国矣。唯或思或纵也。勇夫重闭，况国乎’？”

简王四年“春正月，晋侯、齐侯、宋公、鲁侯、卫侯、郑伯、曹
伯、莒子、杞伯同盟于蒲。冬十一月，楚公子婴齐帅师
伐莒，莒溃。”

按《春秋成公九年》。按《左传》，九年，冬十一月，楚子重
自陈伐莒，围渠丘。梁丘城恶，众溃奔莒。戊申，楚入渠
丘。莒人囚楚公子平。楚人曰：“勿杀，吾归而俘。”莒人杀
之。楚师围莒，莒城亦恶，庚申莒溃，楚遂入郓，莒无备
故也。君子曰：“恃陋而不备，罪之大者也；备豫不虞，善
之大者也。莒恃其陋而不修城郭，浃辰之间而楚克
其”三都，无备也夫。《诗》曰：“虽有丝麻，无弃菅蒯。虽有姬
姜，无弃蕉萃。凡百君子，莫不代匮。”言备之不可以已
也。

简王九年“春正月，莒子朱薨，子《密州》立。”

按：《春秋》成公十四年。

简王十二年秋齐高无咎出奔莒。

按：《春秋》成公十七年。

简王十四年“春正月，晋栾黡、宋华元、鲁仲孙蔑、卫甯
殖、曹人、莒人、邾人、滕人、薛人围宋彭城。”

按《春秋》襄公元年。

灵王二年“夏六月，单子、晋侯、宋公、鲁侯、卫侯、郑伯、莒
子、邾子、齐世子光同盟于鸡泽。”

按：《春秋》襄公三年。

灵王三年“冬十月，邾人、莒人伐鄫。鲁臧纥救鄫，侵邾，
败于狐骀。”

按《春秋》不书。按《左传》，襄公四年：“冬十月，邾人、莒人
伐鄫。臧纥救鄫，侵邾于狐骀。国人逆丧者皆髽，鲁于
是乎始髽。国人诵之曰：‘臧之狐裘，败我于狐骀。我君小子，朱儒是使。朱儒，朱儒，使我败于邾’。”

《灵王四年》秋，晋侯、宋公、陈侯、鲁侯、卫侯、郑伯、曹伯、莒
子、邾子、滕子、薛伯、齐世子光、吴人、鄫人会于戚。
按《春秋》襄公五年。按《左传》，五年“秋九月丙午，盟于
戚，会吴，且命戍陈也。”

《灵王》五年“秋莒人灭鄫。”

按《春秋》襄公六年。按《左传》，六年秋，莒人灭鄫。鄫恃
赂也。冬，晋人以鄫故来讨，曰：“何故亡鄫？”季武子如晋
见，且听命。

灵王六年“冬十二月，晋侯、宋公、陈侯、鲁侯、卫侯、曹伯、
莒子、邾子会于鄬。”

按《春秋襄公七年》。按《左传》，七年冬，“楚子囊、园陈会
于鄬以救之。”

灵王七年夏莒人伐鲁东鄙。

按《春秋》襄公八年。按《左传》，八年夏，“莒人伐我东鄙，
以疆鄫田。”

灵王八年“冬，晋侯、宋公、鲁侯、卫侯、曹伯、莒子、邾子、滕
子、薛伯、杞伯、小邾子、齐世子光伐郑。十二月己亥，同
盟于戏。”

按《春秋》襄公九年。按《左传》，九年，冬十月，诸侯伐郑。
滕人、薛人从，栾黡、士鲂门于北门，郑人行成。“十一月
己亥，同盟于戏”，郑服也。

灵王九年“春，晋侯、宋公、鲁侯、卫侯、曹伯、莒子、邾子、滕
子、薛伯、杞伯、小邾子、齐世子光会吴于柤。秋，莒人伐
鲁东鄙。晋侯、宋公、鲁侯、卫侯、曹伯、莒子、邾子、齐世子
光、滕子、薛伯、杞伯、小邾子伐郑。”冬，戍郑虎牢。

按《春秋》襄公十年。按《左传》，“十年春，会于柤，会吴子
寿梦也。”秋，莒人间诸侯之有事也，故伐我东鄙。诸侯
伐郑。“冬十月，诸侯之师城郑虎牢而戍之。”

灵王十年“夏四月，郑公孙舍之帅师侵宋，晋侯、宋公、
鲁侯、卫侯、曹伯、齐世子光、莒子、邾子、滕子、薛伯、杞伯、
小邾子伐郑。秋七月己未，同盟于亳城北。”“冬十二月，
楚子、郑伯伐宋。晋侯、宋公、鲁侯、卫侯、曹伯、齐世子光、
莒子、邾子、滕子、薛伯、杞伯、小邾子伐郑，会于萧鱼。”
按《春秋襄公十一年》。按《左传》，十一年，“夏四月，诸侯
伐郑”，郑人行成。秋七月，同盟于亳。九月，诸侯悉师以
复伐郑，观兵于郑东门，郑人行成。冬十二月戊寅，“会
干萧鱼。”

灵王十一年春三月，莒人伐鲁东鄙，围台。季孙宿帅
师救台，遂入郓。

按《春秋》“襄公十二年。”按《左传》十二年春，“莒人伐我
东鄙，围台。季武子救台，遂入郓，取其钟以为公盘。”
《灵王十三年》“春正月，晋士丐、齐崔杼、宋华阅、鲁季孙
宿、叔老、卫北宫括、郑公孙虿、莒人、曹人、邾人、滕人、薛
人、杞人、小邾人，会吴于向。”夏四月，晋荀偃、齐崔杼、宋
华阅、仲江、鲁叔孙豹、卫北宫括、郑公孙虿、曹人、莒人、
邾人、滕人、薛人、杞人、小邾人伐秦。莒人侵鲁东鄙。冬，
“晋士丐、宋华阅、鲁季孙宿、卫孙林父、郑公孙虿、莒人、
邾人会于戚。”

按《春秋》襄公十四年。按《左传》，十四年春，“吴告败于
晋，会于向”，为吴谋楚故也。“范宣子数吴之不德也以
退吴人执莒公子务娄”，以其通楚使也。夏，诸侯之大
夫从晋侯伐秦，以报栎之役也。冬，会于戚，谋定卫也。
灵王十五年春三月，晋侯、宋公、鲁侯、卫侯、郑伯、曹伯、
莒子、邾子、薛伯、杞伯、小邾子会于溴梁。戊寅大夫盟。
晋人执莒子、邾子以归。

按《春秋》襄公十六年。按《左传》十五年秋，邾人伐我
南鄙，使告于晋，晋将为会以讨邾、莒，晋侯有疾，乃止。
十六年春，晋平公即位，羊舌肸为傅，张君臣为中军
司马，祁奚、韩襄、栾盈、士鞅为公族，大夫，虞丘书为乘
马御，改服修官，烝于曲沃，警守而下，会于溴梁，命归
侵田。以我故，执邾宣公、莒犁比公，且曰：“通齐、楚之使。”
晋侯兴，诸侯宴于温，使诸大夫舞，曰：“歌诗必类。”齐高
厚之诗不类。荀偃曰：“诸侯有异志矣。”使诸大夫盟高
厚，高厚逃归。于是叔孙豹、晋荀偃、宋向戌、卫甯殖、郑
公孙虿、小邾之大夫盟曰：“同讨不庭。”

灵王十七年“冬十月，晋侯、宋公、鲁侯、卫侯、郑伯、曹伯、
莒子、邾子、滕子、薛伯、杞伯、小邾子同围齐。”

按《春秋》襄公十八年。按《左传》十八年冬十月，会于
鲁济，寻溴梁之言，同伐齐。

灵王十八年“春正月，晋侯、宋公、鲁侯、卫侯、郑伯、曹伯、
莒子、邾子、滕子、薛伯、杞伯、小邾子盟于祝柯。”

按《春秋》襄公十九年。按《左传》十九年春，“诸侯还自
沂上，盟于督扬，曰：大毋侵小。”

灵王十九年春正月，“鲁仲孙速会莒人盟于向。夏六
月，晋侯、齐侯、宋公、鲁侯、卫侯、郑伯、曹伯、莒子、邾子、滕
子、薛伯、杞伯、小邾子盟于澶渊。”

按《春秋》襄公二十年。按《左传》，二十年春，“及莒平。孟
庄子会莒人，盟于向，督扬之盟故也。夏，盟于澶渊，齐
成故也。”

灵王二十年“冬十月，晋侯、齐侯、宋公、鲁侯、卫侯、郑伯曹伯、莒子、邾子会于商任。”

按《春秋》襄公二十一年。按《左传》二十一年秋，“栾盈
出奔楚。冬，会于商任，锢栾氏也。”

灵王二十一年“冬，晋侯、齐侯、宋公、鲁侯、卫侯、郑伯、曹
伯、莒子、邾子、薛伯、杞伯、小邾子会于沙随。”

按《春秋襄公二十二年》。按《左传》二十二年冬，“会于
沙随，复锢栾氏也。”

灵王二十二年“冬十月，齐侯袭莒。”

按《春秋》襄公二十三年。按《左传》，二十三年，冬十月，
齐侯还自晋，不入，遂袭莒，门于且于，伤股而退。明日
将复战，期于寿舒、杞殖。华还载甲，夜入且于之隧，宿
于莒郊。明日，先遇莒子于蒲侯氏，莒子重赂之，使无
死，曰：“请有盟。”华周对曰：“贪货弃命，亦君所恶也。昏而
受命，日未中而弃之，何以事君？”莒子亲鼓之，从而伐
之，获杞梁，莒人行成。齐侯归，遇杞梁之妻于郊，使吊
之。辞曰：“殖之有罪，何辱命焉？若免于罪，犹有先人之
敝庐在，下妾不得与郊吊。”齐侯吊诸其室。

灵王二十三年“秋七月，齐崔杼帅师伐莒。八月，晋侯、
宋公、鲁侯、卫侯、郑伯、曹伯、莒子、邾子、滕子、薛伯、杞伯、
小邾子会于夷仪。”

按《春秋》襄公二十四年。按《左传》二十四年秋，“齐侯
闻将有晋师，使陈无宇从薳启彊如楚，辞，且乞师。崔
杼帅师送之。遂伐莒，侵介根，会于夷仪，将以伐齐，水
不克。冬，楚子伐郑以救齐，诸侯还救郑。”

灵王二十四年“夏五月，莒子朝于齐。晋侯、宋公、鲁侯、
卫侯、郑伯、曹伯、莒子、邾子、滕子、薛伯、杞伯、小邾子会
于夷仪。秋七月己巳，同盟于重丘。”

按《春秋》，襄公二十五年，朝齐不书。按《左传》，二十五
年，“夏五月，莒子为且于之役故，莒子朝于齐。甲戌，飨
诸北郭。乙亥，崔子弑庄公。丁丑，崔子立景公而相之。
辛巳，公与大夫及莒子盟。晋侯济自泮，会于夷仪，伐
齐，以报朝歌之役。齐人以庄公说晋，使叔向告于诸
侯。秋七月己巳，同盟于重丘，齐成故也。”

灵王二十八年“夏，晋荀盈、齐高止、宋华定、鲁仲孙羯、
卫世叔仪、郑公孙段、曹人、莒人、滕人、薛人、小邾人城
杞。”

按《春秋》襄公二十九年。按《左传》，晋平公，杞出也，故
治杞。二十九年夏六月，知悼子合诸侯之大夫以城
杞。

景王二年“冬十月，晋赵武、齐公孙虿、宋向戌、卫北宫
佗、郑罕虎、曹人、莒人、邾人、滕人、薛人、杞人、小邾人会
于澶渊。”宋灾故。

按《春秋》襄公三十年。按《左传》，三十年，“秋八月，宋大
灾。”为宋灾故诸侯之大夫会以谋归宋财。“冬十月，叔
孙豹会晋赵武、齐公孙虿、宋向戌、卫北宫佗、郑罕虎
及小邾之大夫会于澶渊，既而无归于宋。”

《景王》三年“冬十一月，莒公子展舆弑其君《密州》而自
立。”

按《春秋》襄公三十一年。按《左传》，“莒犁比公生去疾
及展舆，又废之。犁比公虐，国人患之。”三十一年冬十
一月，展舆因国人以攻莒子，弑之，乃立去疾奔齐。齐
出也。展舆，吴出也。

景王四年春三月，鲁取莒、郓邑。秋，莒去疾自齐入于
莒。莒展舆出奔吴。鲁叔弓疆郓田。

按《春秋》昭公元年。按《左传》，元年，春正月，会于虢，寻
宋之盟也。三月，季武子伐莒，取郓。莒人告于会，楚告
于晋曰：“寻盟未退，而鲁伐莒，渎齐盟，请戮其使。”乐桓
子相赵文子，欲求货于叔孙而为之请，使请带焉，弗
与。梁其胫，曰：“货以藩身，子何爱焉？”叔孙曰：“诸侯之会，
卫社稷也。我以货免，鲁必受师，是祸之也。何卫之为
人之有墙，以蔽恶也。墙之隙坏，谁之咎也？卫而恶之，
吾又甚焉。虽怨季孙，鲁国何罪？叔出季处，有自来矣。
吾又谁怨？然鲋也贿。”弗与。不已，召使者，裂裳帛而与
之，曰：“带其褊矣。”赵孟闻之，曰：“临患不忘国，忠也；思难
不越官，信也；图国忘死，贞也；谋主三者，义也。有是四
者，又可戮乎？”乃请诸楚，曰：“鲁虽有罪，其执事不辟难，
畏威而敬命矣。子若免之，以劝左右可也。若子之群
吏，处不辟污，出不逃难，其何患之有？患之所生，污而
不治，难而不守，所由来也。能是二者，又何患焉？不靖
其能，其谁从之？鲁叔孙豹可谓能矣，请免之以靖能
者。”子会而赦有罪，又赏其贤，诸侯其谁不欣焉？望楚
而归之，视远如迩，疆场之邑，一彼一此，何常之有？王
伯之令也，引其封疆而树之官，举之表旗而著之制，
令过则有刑，犹不可壹。于是乎虞有三苗，夏有观、扈，
商有姺、邳，周有徐、奄，自无令王，诸侯逐进，狎主齐盟，
其又可壹乎？恤大舍小，足以为盟主，又焉用之？封疆
之削，何国蔑有？主齐盟者，谁能辩焉？吴濮有衅，楚之
执事，岂“其顾盟莒之疆事楚勿与知诸侯无烦不亦
可乎！莒鲁争郓，为日久矣。苟无大害于其社稷可无
亢也。去烦宥善莫不竞劝子其图之”固请诸楚楚人
许之乃免叔孙《景王》七年秋九月鲁取莒鄫邑。

按《春秋》昭公四年。按《左传》，四年，“秋九月，取鄫”，言易
也。莒乱，著丘公立而不抚，鄫鄫叛而来。

景王八年“夏，莒牟夷以牟娄及《防兹》奔于鲁。”秋七月
戊辰，叔弓帅师败莒师于蚡泉。

按《春秋》昭公五年。按《左传》，五年夏，莒牟夷以牟娄
及防兹来奔。牟夷非卿而书，尊地也。莒人愬于晋，晋
侯欲止公。范献子曰：“不可。人朝而执之，诱也。讨不以
师而诱以成之，惰也。为盟主而犯此二者，无乃不可
乎？请归之间，而以师讨焉。”乃归公。秋七月，公至自晋。
莒人来讨，不设备。戊辰，叔弓败诸蚡泉。莒未陈也。
景王十三年秋“鲁季孙意如、叔弓、仲孙貜帅师伐莒。
九月莒人如晋。”

按《春秋》，昭公十年，莒人如晋不书。按《左传》，十年秋
七月，平子伐莒，取郠，献俘，始用人于亳社。臧武仲在
齐，闻之，曰：“周公其不飨鲁祭乎？周公飨义，鲁无义。《诗》
曰：‘德音孔昭，视民不佻。佻之谓甚矣。而一用之，将谁
福哉’？”九月，莒人如晋，葬平公。十二年夏，公如晋，至河
乃复。取郠之役，莒人愬于晋。晋有平公之丧，未之治
也，故辞公。

景王十六年“秋，刘子、晋侯、齐侯、宋公、卫侯、郑伯、曹伯、
莒子、邾子、滕子、薛伯、杞伯、小邾子会于平丘。八月甲
戌，同盟于平丘。”

按《春秋》昭公十三年。按《左传》，晋成虒祁，诸侯朝而
归者，皆有贰心。为取郠故，晋将以诸侯来讨。叔向曰：
“诸侯不可以不示威。”十三年秋七月，治兵于邾南，甲
车四千乘。羊舌鲋摄司马，遂合诸侯于平丘。八月壬
申，邾人、莒人愬于晋曰：“鲁朝夕伐我，我几亡矣。我之
不共，鲁故之以。”晋侯不见。公使叔向来辞曰：“诸侯将
以甲戌盟，寡君知不得事君矣，请君无勤。”子服惠伯
对曰：“君信蛮夷之诉，以绝兄弟之国，弃周公之后，亦
惟君。寡君闻命矣。”叔向曰：“寡君有甲车四千乘在，虽
以无道行之，必可畏也。况其率道，其何敌之有？牛虽
瘠，偾于豚上，其畏不死？南蒯、子仲之忧，其庸可弃乎？
若奉晋之众，用诸侯之师，因邾、莒、杞、鄫之怒，以讨鲁
罪，间其二忧，何求而弗克？”鲁人惧，听命。甲戌，同盟于
平丘，公不与盟。晋人执季孙意如，以幕蒙之，使狄人
守之。司铎射怀锦，奉壶饮冰，以蒲伏焉，守者御之，乃
与之锦而入。晋人以平子归，子服湫从。冬十月，公如
晋。荀吴谓韩宣子曰：“诸侯相朝，讲旧好也。执其卿而
朝其君，有不好焉，不如辞之。”乃使士景伯辞公于河，
季孙犹在晋，子服惠伯私于中行穆子曰：“鲁事晋何
以不如夷之小国？鲁，兄弟也，土地犹大，所命能具。若
为夷弃之，使事齐、楚，其何瘳于晋？亲亲与大赏共，罚
否，所以为盟主也。子其图之！谚曰：‘臣一主二，吾岂无
大国’？”穆子告韩宣子，且曰：“楚灭陈、蔡，不能救，而为夷
执亲，将焉用之？”乃归季孙。惠伯曰：“寡君未知其罪，合
诸侯而执其老。若犹有罪，死命可也。若曰无罪，而惠
免之，诸侯不闻，是逃命也。何免之为？请从君惠于会。”
宣子患之，谓叔向曰：“子能归季孙乎？”对曰：“不能。鲋也
能。”乃使叔鱼。叔鱼见季孙曰：“昔鲋也得罪于晋君，自
归于鲁君。微武子之赐，不至于今。虽获归骨于晋，犹
子则肉之，敢不尽情？归子而不归鲋也？闻诸吏将为
子除馆于西河，其若之何？”且泣。平子惧，先归，惠伯待
礼。

景王十七年秋八月，莒子去疾薨，弟庚与立。冬，莒杀
其公子意恢。

按《春秋》昭公十四年。按《左传》，十四年：秋八月，莒著
丘公卒。郊公不戚，国人弗顺，欲立著丘公之弟庚与。
蒲馀侯恶公子意恢而善于庚与。郊公恶公子铎而
善于意恢。公子铎因蒲馀侯而与之谋曰：“尔杀意恢，
我出君。”而纳庚与许之。冬十二月，蒲馀侯玆夫杀莒
公子意恢，郊公奔齐。公子铎逆庚与于齐，齐隰党公
子鉏，送之，有赂田。

景王十九年“春二月，齐侯、徐子、郯人、莒人盟于蒲隧。”
按《春秋》不书。按《左传》昭公十六年：“春正月，齐人伐
徐。二月丙申，齐师至于蒲隧。徐人行成，徐子及郯人、
莒人会齐侯盟于蒲隧。”

景王二十二年秋齐高发帅师伐莒。

按《春秋》昭公十九年。按《左传》十九年秋，“齐高发帅
师伐莒，莒子奔纪障，使孙书伐之。初莒有妇人，莒子
杀其夫，已为嫠妇，及老，托于纪障，纺焉以度而去之。
及师至则投诸外，或献诸子占。子占使师夜缒而登，
登者六十人，缒绝，师鼓噪，城上之人亦噪。莒共公惧，
启西门而出。七月丙子，齐师入纪。”

景王二十四年春齐侯伐莒。

按《春秋》昭公二十二年。按《左传》，二十二年春王二
月甲子，齐北郭启帅师伐莒。莒子将战，苑羊牧之谏
曰：“齐帅贱，其求不多，不如下之大国，不可怒也。”弗听，
败齐师于寿馀。齐侯伐莒，莒子行成，司马灶如莒莅
盟，莒子如齐莅盟，盟于稷门之外。莒于是乎大恶其君。

敬王元年“秋七月，莒子庚舆奔鲁。”

按《春秋》昭公二十三年。按《左传二十三年》：秋七月，
莒子庚舆虐而好剑，苟铸剑，必试诸人。国人患之。又
将叛齐，乌存帅国人以逐之。庚舆将出，闻乌存执殳
而立于道左，惧将止死。苑羊牧之曰：“君过之。乌存以
力闻可矣，何必以弑君成名？”遂来奔。齐人纳郊公。
敬王四年秋，齐侯、鲁侯、莒子、邾子、杞伯盟于鄟陵。
按《春秋昭公二十六年》。按《左传二十六年》“秋，盟于
鄟陵，谋纳公也。”

敬王十年冬，“晋韩不信、齐高张、宋仲几、鲁仲孙何忌、
卫世叔申、郑国参、曹人、莒人、薛人、杞人、小邾人城成
周。”

按《春秋》昭公三十二年。按《左传》三十二年：“冬十一
月，晋魏舒、韩不信如京师，合诸侯之大夫寻盟，且令
城成周。己丑，士弥牟营成周，计丈数，揣高卑，度厚薄，
仞沟洫，物土方，议远迩，计徒庸，书糇粮，以令役于诸
侯；属役赋，丈书以授帅，而效诸刘子、韩简子临之，以
为成命。”定公元年春正月，诸侯之大夫会城成周。
敬王十四年“春三月，刘子、晋侯、宋公、鲁侯、蔡侯、卫侯、
陈子、郑伯、许男、曹伯、莒子、邾子、顿子、胡子、滕子、薛伯、
杞伯、小邾子、齐国夏会于召陵，侵楚。夏五月，盟于皋
鼬。”

按《春秋》定公四年。按《左传》，四年，“春三月，刘文公合
诸侯于召陵，谋伐楚也。”

敬王三十九年“夏五月，莒子狂薨。”

按：《春秋》哀公十四年。